**VRAČILO TROŠARINE**

**ZA KOMERCIALNI PREVOZ**

**Podrobnejši opis**

**3. izdaja, JUNIJ 2018**

**KAZALO**

[1.0 UPORABA ENERGENTA ZA KOMERCIALNI PREVOZ 3](#_Toc520290783)

[2.0 UPRAVIČENCI DO VRAČILA 3](#_Toc520290784)

[3.0 VIŠINA VRAČILA 3](#_Toc520290785)

[4.0 Interni servis za točenje goriv 3](#_Toc520290786)

[5.0 Obrazec, dokazila in evidence 4](#_Toc520290787)

[5.1 Obrazec 4](#_Toc520290788)

[5.2 Računi o nakupu plinskega olja 4](#_Toc520290789)

[5.3 Evidence o nakupu in porabi plinskega olja 4](#_Toc520290790)

[5.4 Dokazila o registraciji vozila in hramba listin 4](#_Toc520290791)

[6.0 Poraba goriva za vozila z vgrajenimi napravami 4](#_Toc520290792)

[7.0 Obdobje uveljavljanja vračila trošarine 5](#_Toc520290793)

[8.0 UPRAVIČENCI IZ DRUGE DRŽAVE ČLANICE EU ALI EFTE 5](#_Toc520290794)

[9.0 VRAČILO TROŠARINE 5](#_Toc520290795)

[10.0 VPRAŠANJA IN ODGOVORI 6](#_Toc520290796)

1.0 UPORABA ENERGENTA ZA KOMERCIALNI PREVOZ

Na podlagi 95. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128) in [Pravilnika o načinu vračila trošarine za energente, ki se porabijo za industrijsko-komercialni namen in komercialni prevoz](http://www.pisrs.si/Pis.web/pregledPredpisa?id=PRAV13013)imajo kupci pravico do vračila dela plačane trošarine za plinsko olje, ki se dokazljivo porabi kot pogonsko gorivo za komercialni prevoz.

Šteje se, da je plinsko olje, nabavljeno v Sloveniji, porabljeno kot pogonsko gorivo za komercialni prevoz:

* če je porabljeno za prevoz blaga za plačilo ali za lasten račun z lastnimi ali z najetimi registriranimi motornimi vozili ali tovornjaki s prikolico, ki so namenjeni izključno cestnemu prevozu blaga in je njihova največja dovoljena masa najmanj 7,5 tone;
* če je porabljeno za prevoz potnikov (linijski, izredni) z motornimi vozili kategorije M2 ali M3 skladno s predpisi, ki urejajo področje ugotavljanja skladnosti vozil.

2.0 UPRAVIČENCI DO VRAČILA

Upravičenci so osebe, ki opravljajo registrirano dejavnost in imajo sedež v Uniji ali državah članicah Evropskega združenja za prosto trgovino (EFTA).

3.0 VIŠINA VRAČILA

Višina vračila je razlika med zneskom povprečne trošarine, ki jo za posamezen koledarski mesec ugotovi ministrica za finance, in najnižjim dovoljenim zneskom trošarine, ki ga določa 7. člen Energetske direktive (330 € za 1000 litrov od 1. 1. 2010). Če se v posameznem mesecu trošarina ne spremeni, se upošteva znesek trošarine, ki velja na prvi dan meseca, na katerega se zahtevek nanaša.

[Višina vračila za 1000 litrov porabljenih energentov](http://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Visina_vracila_trosarine_za_energente.xlsx) (zneski so informativne narave).

4.0 Interni servis za točenje goriv

Če ima upravičenec do vračila interni servis za točenje goriv v skladu s pravilnikom, ki ureja tehnične zahteve za gradnjo in obratovanje postaj za preskrbo motornih vozil z gorivom, mora poleg evidence o nakupu in porabi plinskega olja voditi tudi podatke o:

* prostornini rezervoarja internega servisa za točenje goriv;
* količini in datumu točenju goriva v druga vozila in naprave ter količino porabe goriva za drug namen;
* količini in datumu polnjenja internega servisa za točenje goriv, s številko izdanega računa;
* podatke o zalogi goriva na začetku in koncu meseca.

Za gorivo, natočeno na internih servisih za točenje goriva, lahko uveljavlja vračilo trošarine za komercialni prevoz le imetnik tega internega servisa za točenje goriv. Vračilo trošarine se lahko uveljavi le za gorivo, ki ga je točil in dokazljivo porabil v vozilih, ki jih je sam uporabljal za komercialni prevoz. Za gorivo, ki je na zalogi ali je bilo polnjeno v druga vozila ali ni porabljeno za komercialni prevoz, nima pravice do vračila.

Interni servis za točenje goriva mora zagotoviti evidentiranje količin goriva, ki se točijo v vozila, z merilnimi napravami za točenje goriva. Količina iztočenega goriva mora biti prikazana v merski enoti, ki je za gorivo določena z meroslovnimi predpisi.

5.0 Obrazec, dokazila in evidence

5.1 Obrazec

Vračilo plačane trošarine se uveljavlja na podlagi zahtevka [TRO-K.](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_tro_k)

5.2 Računi o nakupu plinskega olja

Zahtevku je potrebno priložiti račune o nakupu plinskega olja v Sloveniji, ki poleg podatkov, zahtevanih na podlagi drugih predpisov, vsebujejo: kraj ali drugo identifikacijo bencinskega servisa oziroma točilnega mesta, vrsto, količino in ceno goriva, datum točenja in  registrsko oznako vozila, v katero je bilo gorivo točeno ali datum polnjenja v rezervoar internega servisa za točenje goriv.

Računi o nakupu plinskega olja se morajo glasiti na upravičenca in se predložijo v izvirniku ali kopiji.

5.3 Evidence o nakupu in porabi plinskega olja

Upravičenci morajo v evidencah iz tretjega odstavka 95. člena zakona voditi podatke o vrsti in številu vozil, s katerimi razpolagajo, za posamezno vozilo za komercialni prevoz pa:

* registrsko oznako vozila;
* podatek o velikosti standardnega rezervoarja za pogonsko gorivo in povprečni porabi plinskega olja ter podatek o velikosti in namenu uporabe dodatno nameščenih rezervoarjev na vozilu;
* količino in datum točenja goriva v rezervoar vozila in stanje števca pred točenjem.

Evidence se ne priložijo zahtevku.

5.4 Dokazila o registraciji vozila in hramba listin

Dokazila o registraciji vozila pridobi pristojni organ za upravičence s sedežem v Sloveniji iz evidenc organa, pristojnega za registracijo vozil, in jih ni treba priložiti zahtevku.

Upravičenec je dolžan hraniti listine, na podlagi katerih mu je bila vrnjena trošarina, deset let po poteku leta, na katero se listine nanašajo.

6.0 Poraba goriva za vozila z vgrajenimi napravami

Za vozila z vgrajenimi napravami, ki izpolnjujejo pogoje za vračilo trošarine v skladu s 93. in 95. členom zakona, se za celotno količino porabljenega goriva uveljavlja vračilo v skladu s 95. členom.

7.0 Obdobje uveljavljanja vračila trošarine

Zahtevek za vračilo trošarine se vloži kot:

* mesečni zahtevek do zadnjega dne tekočega meseca za preteki mesec;
* zahtevek za koledarsko trimesečje (januar, februar, marec; april, maj, junij; julij, avgust, september; oktober, november, december) v šestdesetih dneh po preteku koledarskega trimesečja;
* letni zahtevek do 31. marca tekočega leta za preteklo leto.

Upravičenec izbere mesečni, trimesečni ali letni način uveljavljanja vračila v okviru posameznega leta. Mesečni, trimesečni in letni način uveljavljanja vračila trošarine v posameznem koledarskem letu se izključujejo

8.0 UPRAVIČENCI IZ DRUGE DRŽAVE ČLANICE EU ALI EFTE

Upravičenci iz drugih držav članic EU ali EFTE vložijo zahtevek pri Finančnem uradu Maribor, Sektorju za carine, Oddelku za trošarine Maribor.

Upravičenci predložijo:

* izpolnjen zahtevek [TRO-K EN](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_tro_k);
* račune o nakupu o plinskega olja v Sloveniji, ki poleg podatkov, zahtevanih na podlagi drugih predpisov, vsebujejo: kraj ali drugo identifikacijo bencinskega servisa oziroma točilnega mesta, vrsto, količino in ceno goriva, datum točenja in registrsko oznako vozila, v katero je bilo gorivo točeno. Računi o nakupu plinskega olja se mora glasiti na upravičenca in se predložijo v izvirniku ali kopiji;
* dokazilo o opravljanju dejavnosti;
* dokazilo o registraciji vozila.

Dokazili o opravljanju dejavnosti in registraciji vozila morata biti izdani s strani pristojnega organa v državi sedeža v enem izmed uradnih jezikov EU. Uradni prevod v slovenščino se predloži le na zahtevo pristojnega organa.

Zahtevek za vračilo lahko v imenu in za račun upravičenca vloži tudi njegov pooblaščenec, ki se mora izkazati s pisnim pooblastilom. Pooblastilo mora vsebovati podatke o pooblastitelju, pooblaščencu, obdobju, za katero velja pooblastilo in o obsegu pooblastila.

Če upravičenec zahteva vračilo trošarine na račun v tujini, ga bremenijo stroški nakazila vračila.

9.0 VRAČILO TROŠARINE

Pristojni organ vrne trošarino v 30 dneh od dneva vročitve odločbe o vračilu. Glede na določbo 85. člena [Zakona o davčnem postopku](http://www.pisrs.si/Pis.web/pregledPredpisa?id=ZAKO4703) je vročitev odločbe opravljena 15. dan od dneva njene odpreme. Datum odpreme odločbe je odtisnjen na kuverti. Če je odločba vročena osebno, se šteje za vročeno v skladu s 87. členom [Zakona o splošnem upravnem postopku](http://pisrs.si/Pis.web/pregledPredpisa?id=ZAKO1603). Če se odločba elektronsko vroča prek informacijskega sistema Finančne uprave Republike Slovenije (v nadaljnjem besedilu: portal e-Davki) v skladu z določbo 85.a člena [Zakona o davčnem postopku](http://www.pisrs.si/Pis.web/pregledPredpisa?id=ZAKO4703) se šteje, da je vročitev opravljena z dnem, ko zavezanec z elektronskim podpisom vročilnice prevzame dokument s portala e-Davki. Če dokumenta ne prevzame v 15 dneh od dneva, ko mu je bilo obvestilo puščeno prek portala e-Davki, velja vročitev za opravljeno z dnem preteka tega roka. Vračilo trošarine se upravičencu oziroma vlagatelju izplača na transakcijski račun.

10.0 VPRAŠANJA IN ODGOVORI

**Vprašanje 1:**

**Ali je vložnik zahtevka upravičen do vračila trošarine za gorivo porabljeno v tovornem vozilu, katerega največja tehnično dovoljena masa ne presega 7,5 tone, in ki je med vožnjo povezano s priklopnim vozilom? (1. 8. 2017)**

Odgovor:

V takšnem primeru je upravičenec za vračilo trošarine upravičen do vračila trošarine za komercialni prevoz, v kolikor dokaže porabo goriva za opravljanje prevoza s tovornjakom s pripeto prikolico.

Drugi odstavek 95. člena Zakona o trošarinah določa, da se za potrebe vračila trošarine za komercialni prevoz šteje, da je plinsko olje porabljeno kot pogonsko gorivo za komercialni prevoz, če je porabljeno za prevoz blaga za plačilo ali lasten račun z lastnimi ali najetimi registriranimi motornimi vozili ali tovornjaki s prikolico, ki so namenjeni izključno cestnemu prevozu blaga in z največjo dovoljeno maso, ki ni manjša od 7,5 tone ali je porabljeno za prevoz potnikov – linijski ali izredni, z motornimi vozili kategorije M2 ali M3, kot jih določajo predpisi, ki urejajo področje ugotavljanja skladnosti vozil.

Eden izmed pogojev za priznanje pravice do vračila trošarine je torej, da je največja dovoljena masa motornega vozila ali tovornjaka s prikolico višja od 7,5 tone. V primeru tovornjaka s prikolico se za izpolnjevanje tega pogoja upošteva seštevek največje dovoljene mase tovornjaka in največje dovoljene mase prikolice. Za upoštevanje slednjega je potrebno, da vložnik zahtevka dokaže porabo goriva za opravljanje komercialnega prevoza s tovornjakom s pripeto prikolico.